জিবিইউ-৫৭এ/বি এমওপি

জিবিইউ-৫৭ সিরিজের এমওপি (ম্যাসিভ অর্ডন্যান্স পেনিট্রেটর) হলো একটি ৩০,০০০ পাউন্ড (১৩,৬০০ কেজি) ওজনের নির্ভুল-নির্দেশিত "বাঙ্কার বাস্টার" বোমা। এটি মার্কিন যুক্তরাষ্ট্রের বিমান বাহিনী (ইউএসএএফ)-এর জন্য তৈরি করা হয়েছে। ২০১৫ সালের নভেম্বর মাস পর্যন্ত অন্তত ২০টি এমওপি বোমা তৈরি করা হয়েছিল। একটি বিএলইউ-১২৭ বোমা বডি এবং একটি নির্ভুল নির্দেশনাযুক্ত কিট দিয়ে তৈরি জিবিইউ-৫৭ এর বিভিন্ন সংস্করণ এবং বিএলইউ-১২৭ এওজনে পাওয়া যায়। এই বোমাটি পূর্বে ব্যবহৃত ইউএসএএফ-এর ৫,০০০ পাউন্ড (২,৩০০ কেজি) ওজনের জিবিইউ-২৮ এবং জিবিইউ-৩৭-এর মতো ভারী সুরক্ষিত, গভীর ভূগর্ভস্থ বাঙ্কার ধ্বংস করার জন্য তৈরি অস্ত্রের চেয়ে অনেক বড়। বি-২ স্পিরিট কৌশলগত বোমারু বিমান হচ্ছে একমাত্র সক্রিয় মার্কিন যুদ্ধবিমান যা ২০.৫ ফুট (৬.২ মিটার) দৈর্ঘ্যের এই বিশাল ওজনের অস্ত্র বহনে সক্ষম।

জিবিইউ-৫৭ অস্ত্রটি প্রথমবারের মতো যুদ্ধক্ষেত্রে ব্যবহৃত হয় ২০২৫ সালের ২২শে জুন, যখন যুক্তরাষ্ট্র ইরানের ফোর্দো, নাতাঞ্জ এবং ইসফাহানে অবস্থিত পারমাণবিক স্থাপনাগুলোর ওপর হামলা চালায়।

এই বোমাটি যুক্তরাষ্ট্র বিমান বাহিনীর পূর্ববর্তী বাঙ্কার ধ্বংসকারী অস্ত্র যেমন ৫,০০০ পাউন্ড (২,৩০০ কেজি) ওজনের জিবিইউ-২৮ এবং জিবিইউ-৩৭ এর তুলনায় অনেক বড়।

## উন্নয়ন ও উৎপাদন
২০০৩ সালের ইরাকে আগ্রাসনের সময় বাঙ্কার ধ্বংসকারী বোমা ব্যবহার করা হলেও সেগুলো গভীরে প্রবেশ করতে ব্যর্থ হয় এবং প্রত্যাশিত ধ্বংসসাধন করতে ব্যর্থ হয়। এই ব্যর্থতা একটি বড় আকারের বাঙ্কার ধ্বংসকারী বোমার প্রতি নতুন করে আগ্রহ তৈরি হয়। ফলে যুক্তরাষ্ট্রের ডিফেন্স থ্রেট রিডাকশন এজেন্সি (ডিটিআরএ) এমওপি প্রকল্প চালু করে।

২০০৪ সালের জুলাই মাসে মার্কিন বিমান বাহিনী (ইউএসএএফ) প্রতিরক্ষা ঠিকাদারদের কাছে জানতে চায় কীভাবে তারা ৩০,০০০ পাউন্ড ওজনের একটি নিখুঁতভাবে পরিচালিত বোমা তৈরি করতে পারে, যা ভূগর্ভের গভীরে, গুহা বা সুরক্ষিত বাঙ্কারে লক্ষ্যবস্তু ধ্বংস করতে সক্ষম হবে।

ইউএসএএফ একধরনের অত্যন্ত বড় আকারের পেনিট্রেটর (ভূগর্ভস্থ লক্ষ্যবস্তুতে প্রবেশকারী) ও বিস্ফোরক অস্ত্রের একটি ধারণা তৈরি করে যা "বিগ বিএলইউ"  (বোম লাইভ ইউনিট) সংগ্রহ নামে পরিচিত। এর মধ্যে রয়েছে জিবিইউ-৪৩/বি এমওএবি (ম্যাসিভ অর্ডন্যান্স এয়ার বিস্ফোরণ) এবং জিবিইউ-৫৭ এমওপি। এমওপি বোমাটি উন্নয়ন করেছে এয়ার ফোর্স রিসার্চ ল্যাবরেটরির মিউনিশনস ডিরেক্টোরেট, যা ফ্লোরিডার এগলিন এয়ার ফোর্স বেসে অবস্থিত। এটি ডিজাইন করেছে বোয়িং কোম্পানি এবং এটি বি-২ স্পিরিট এবং বি-২১ রেইডার বিমানের সাথে ব্যবহারের জন্য তৈরি করা হয়েছে।

২০০৭ সালের মার্চ মাসে নিউ মেক্সিকোর হোয়াইট স্যান্ডস মিসাইল রেঞ্জে ডিটিআরএ-এর নির্মিত একটি সুড়ঙ্গের ভেতরে এমওপি-এর প্রথম পরীক্ষা করা হয়। ২০০৭ সালের জুলাই মাসে নর্থরপ গ্রুম্যান একটি ২৫ লাখ মার্কিন ডলারের চুক্তি পায়,  যার আওতায় তারা ইউএসএএফ-এর বি-২ বিমানগুলোকে এমনভাবে সংস্কার করবে যাতে সেগুলো ১৪-টন ওজনের দুটি এমওপি বহন করতে পারে। ২০০৮ সাল থেকে বিভিন্ন পরিস্থিতিতে এই বোমার পরীক্ষা করা  হয়। এর মধ্যে ছিল হোলোমান হাই স্পিড টেস্ট ট্র্যাকে রকেট স্লেডে পরীক্ষা এবং হোয়াইট স্যান্ডসে বি-৫২ ও বি-২ কৌশলগত বোমারু বিমান থেকে নিক্ষেপ করে পরীক্ষা।

২০০৯ সালের অক্টোবরে পেন্টাগন কংগ্রেসের কাছ থেকে প্রকল্পটি ত্বরান্বিত করার জন্য তহবিল স্থানান্তরের অনুমতি লাভ করে। তবে অর্থায়নে বিলম্ব ও পরীক্ষার সময়সূচি পরিবর্তনের কারণে পরিকল্পনার ছয় মাস পর—২০১০ সালের ডিসেম্বরের আগে—এই বোমা ব্যবহারোপযোগী করা সম্ভব হয়নি।

২০১১ সালের ফেব্রুয়ারিতে, বোয়িং ১ কোটি ৫০ লাখ ডলারের একটি চুক্তি পায়, যার উদ্দেশ্য ছিল জিবিইউ-৫৭ এমওপি বোমার সংস্কার এবং অতিরিক্ত পরীক্ষা করা। ২০১১ সালের এপ্রিলে ইউএসএএফ ২ কোটি ৮০ লাখ ডলারের বিনিময়ে আটটি এমওপি এবং এর সহায়ক সরঞ্জাম অর্ডার করে। ২০১১ সালের সেপ্টেম্বর মাস থেকে ইউএসএএফ এমওপি সরবরাহ পেতে শুরু করে। ২০১২ সালের ফেব্রুয়ারিতে কংগ্রেস অস্ত্রটি আরও উন্নত ও শক্তিশালী করার জন্য ৮ কোটি ১৬ লাখ ডলার অনুমোদন করে। ২০১২ সালের মার্চ মাসের মধ্যে হোয়াইটম্যান এয়ার ফোর্স বেসে এটির একটি "অপারেশনাল স্টকপাইল" বা সক্রিয় মজুত গঠিত হয়। ২০১২ সালে পেন্টাগন বিদ্যমান অস্ত্রের আরও গভীর অনুপ্রবেশ ক্ষমতা বাড়ানোর জন্য ৮ কোটি ২০ লাখ ডলারের তহবিল চায়। ২০১৩ সালের প্রথম দিক নাগাদ এমওপি সফলভাবে বি-২ স্পিরিট বোমারু বিমানে একীভূত করা হয়।

২০১৫ সালের নভেম্বরে পর্যন্ত অন্তত ২০টি এমওপি বোমা তৈরি করে ইউএসএএফ-এর কাছে সরবরাহ করা হয়। ২০১৯ সালের এপ্রিলে বোয়িং ২ কোটি ১০ লাখ ডলারের একটি চুক্তি সংশোধন পায় আরও বোমা উৎপাদনের জন্য। ২০১৯ সালের অক্টোবরে ইউএসএএফ একটি অনির্দিষ্ট সংখ্যক বিএলইউ-১২৭সি/বি ওয়ারহেডের কেস অ্যাসেম্বলি তৈরির জন্য ৯ কোটি ডলারের চুক্তি প্রদান করে। এই ওয়ারহেডই এমওপি বোমায় ব্যবহৃত হয়।

## মূল উপাদান
জিবিইউ-৫৭ বোমাটির বিস্ফোরক উপাদান হিসেবে বিএলইউ-১২৭ সিরিজের বোমা ব্যবহার করে। বিএলইউ-১২৭ সিরিজের বোমাগুলো মডুলার ডিজাইনের হওয়ায় এগুলোকে ধাপে ধাপে উন্নত করা এবং ভবিষ্যতে আরও আধুনিকায়ন করা সম্ভব। বিএলইউ-১২৭ বোমার একটি বৈকল্পিক মডেলে ৪,৫৯০ পাউন্ড (২,০৮২ কেজি) এএফএক্স-৭৫৭ এবং ৭৫২ পাউন্ড (৩৪১ কেজি) পলিমার-বন্ডেড এক্সপ্লোসিভ পিবিএক্সএন-১১৪ থাকে, যার মোট বিস্ফোরক উপাদান দাঁড়ায় ৫,৩৪২ পাউন্ড (২,৪২৩ কেজি)। এই পিবিএক্স বিস্ফোরকটি আবদ্ধ স্থানে নিয়ন্ত্রিত বিস্ফোরণের জন্য বিশেষভাবে তৈরি করা হয়েছে। বোমাটির আবরণ উচ্চ-ঘনত্বের এগ্লিন স্টিল অ্যালয় দিয়ে তৈরি করা হয়েছে যা গভীর অনুপ্রবেশের সময় চরম চাপ সহ্য করতে সক্ষম এবং বিস্ফোরণের পূর্ব পর্যন্ত অক্ষত থাকে।

জিবিইউ-৫৭ হলো একটি নির্ভুল-নির্দেশিত যুদ্ধাস্ত্র যা একটি সমন্বিত জিপিএস/আইএনএস গাইডেন্স প্যাকেজ দ্বারা সজ্জিত। এর ফলে এতে জয়েন্ট ডিরেক্ট অ্যাটাক মিউনিশন গাইডেন্স প্যাকেজ আলাদাভাবে যুক্ত করার প্রয়োজন হয় না। এই সমন্বিত ব্যবস্থা বোমাটিকে এর লক্ষ্যস্থলের কয়েক মিটারের মধ্যে আঘাত হানতে সক্ষম করে তোলে। বিস্ফোরণের সময় নিয়ন্ত্রণ করে লার্জ পেনেট্রেটর স্মার্ট ফিউজ (এলপিএসএফ), যা আঘাতের গভীরতা এবং ভূগর্ভস্থ কাঠামোর বৈশিষ্ট্যের উপর ভিত্তি করে বিস্ফোরণের মুহূর্তটি সমন্বয় করে।

বিমান উড়ন্ত অবস্থায় বোমাটি গ্রিড ফিন দ্বারা স্থিতিশীল রাখা হয় যা এর গতিপথ বজায় রাখতে এবং মাঝপথে প্রয়োজনীয় পরিবর্তন সম্ভব করে তোলে। জিবিইউ-৫৭ বোমাটিতে প্রচলিত বেশিরভাগ বোমার প্ল্যানার ফিনের পরিবর্তে গ্রিড ফিন ব্যবহার করা হয়। এর কারণ হলো উচ্চ মাখ ফ্লাইট রিজাইম-এ (যে গতিতে বোমাটি কাজ করে) গ্রিড ফিনের নিয়ন্ত্রণ ক্ষমতা অনেক বেশি। এছাড়াও বি-২ বিমানের বোমার ঝুলিতে সংরক্ষণের জন্য এগুলো ভাঁজ করা যায়। তবে গ্রিড ফিনের একটি সীমাবদ্ধতা হলো — এগুলোর প্রতিরোধ শক্তি বা ড্র্যাগ সমতল ফিনের তুলনায় বেশি। তাই ড্র্যাগ কমাতে গ্রিড ফিনগুলোর আকার সাধারণত ছোট রাখা হয়, কিন্তু তাদের চলনক্ষমতা বা নিয়ন্ত্রণ ক্ষমতা বজায় থাকে।

## যুদ্ধক্ষেত্রে ব্যবহার

### ইরানের পারমাণবিক স্থাপনায় মার্কিন বিমান হামলা
জিবিইউ-৫৭ এমওপি বোমার প্রথম যুদ্ধক্ষেত্রে ব্যবহার ঘটে ২০২৫ সালের ২২শে জুন ইরানের পারমাণবিক স্থাপনায় মার্কিন যুক্তরাষ্ট্রের বিমান হামলার সময়। এই অভিযানে সাতটি নর্থরপ বি-২ স্পিরিট স্টিলথ বোমারু বিমান মোট চৌদ্দটি জিবিইউ-৫৭ বোমা নিক্ষেপ করে, যার মধ্যে বারোটি ফোর্দো ইউরেনিয়াম সমৃদ্ধকরণ প্ল্যান্টে এবং দুটি নাতাঞ্জ পারমাণবিক কেন্দ্রে ফেলা হয়।

মার্কিন জয়েন্ট চিফস অফ স্টাফের চেয়ারম্যান জেনারেল ড্যান কেইন এর মতে উভয় স্থানেই (ইরানের ফোরদো ইউরেনিয়াম সমৃদ্ধকরণ প্ল্যান্ট এবং নাতাঞ্জ পারমাণবিক কেন্দ্র) গুরুতর ক্ষতি হয়েছে।

## নির্দিষ্ট বৈশিষ্ট্য এবং সক্ষমতা
* **দৈর্ঘ্য**: ২০.৫ ফুট (৬.২ মিটার) 
* **ব্যাস**: ৩১.৫ ইঞ্চি (০.৮ মিটার)
* **'বিএলইউ-১২৭ বোমার শরীরের ওজন**: ২৭,১২৫ পাউন্ড (১২,৩০৪ কেজি)
* **বিস্ফোরক ওজন**: ৫,৩৪২ পাউন্ড (২,৪২৩ কেজি)
** **এএফএক্স-৭৫৭**: ৪,৫৯০ পাউন্ড (২,০৮২ কেজি)
** **পিবিএক্সএন-১১৪**: ৭৫২ পাউন্ড (৩৪১ কেজি)
* **অনুপ্রবেশ ক্ষমতা**: (বিতর্কিত) বোমাটির অনুপ্রবেশ ক্ষমতা নিয়ে বিতর্ক রয়েছে। মার্কিন বিমান বাহিনী জানিয়েছে যে, জিবিইউ-৫৭ বিস্ফোরিত হওয়ার আগে ২০০ ফুট (৬০ মিটার) অনির্দিষ্ট পদার্থ ভেদ করতে পারে। বিবিসি-র প্রতিবেদন অনুযায়ী জেনেস-এর বিশ্লেষকরা মনে করেন, এই অস্ত্রটি প্রায় ২০০ ফুট (৬০ মিটার) মাটি অথবা ৬০ ফুট (১৮ মিটার) কংক্রিট ভেদ করতে সক্ষম। এটি অন্য একটি উৎসের তথ্যের সাথে সামঞ্জস্যপূর্ণ, যেখানে বলা হয়েছে যে এটি ৫,০০০ পিএসআই (৩৪ মেগাপ্যাসকেল) সংকোচন শক্তি সম্পন্ন রিইনফোর্সড কংক্রিটের ৬০ ফুট (১৮ মিটার) গভীর পর্যন্ত এবং ১০,০০০ পিএসআই (৬৯ মেগাপ্যাসকেল) রিইনফোর্সড কংক্রিটের ৮ ফুট (২.৪ মিটার) গভীর পর্যন্ত অনুপ্রবেশ করতে পারে।

এমওপি-এর কোনো ভয়েড-সেন্সিং ফিউজ নেই এবং এটি লক্ষ্যস্থল অতিক্রম করে গেলেও সম্পূর্ণরূপে থেমে যাওয়ার পরেই বিস্ফোরিত হয়।

অপারেশনাল দিক থেকে এমওপি শুধুমাত্র বি-২ স্পিরিট বিমান দ্বারা নিক্ষেপ করা যায় এবং এটি প্রতিটি বি-২ বিমান দুটি পর্যন্ত বোমা বহন করতে পারে। বি-২১ রেইডার বিমানটিও এটি বহন করার জন্য নির্ধারিত রয়েছে। বি-৫২ বিমান এমওপি-এর অস্ত্র পরীক্ষার সময় ব্যবহার করা হয়েছে তবে বোমাটি বহন করার জন্য এটির পরিবর্তনের প্রয়োজন হয়।

## ব্যবহারকারী
*
** - ২০১৫ সালের নভেম্বর মাস পর্যন্ত কমপক্ষে ২০টি সক্রিয় পরিষেবাতে ছিল।

## চিত্রশালা

File:Off loading of MOP cropped.jpg|২০০৭ সালে এমওপি (MOP) তার প্রথম বিস্ফোরক পরীক্ষার প্রস্তুতির জন্য নামানো হচ্ছে।
File:Inside Tunnel MOP cropped.jpg|২০০৭ সালে হোয়াইট স্যান্ডস মিসাইল রেঞ্জে এমওপি তার প্রথম বিস্ফোরক পরীক্ষার আগে ভূগর্ভে।
File:MOP in the B-2 bomb bay.jpg|২০০৭ সালে একটি বি-২ সিমুলেটরের বোমা বে-এর ভেতরে এমওপি-এর মক-আপ।
File:B-52 releases the MOP during a weapons test.jpg|২০০৯ সালে একটি অস্ত্র পরীক্ষার সময় বি-৫২ বিমান থেকে একটি এমওপি নিক্ষেপ করা হচ্ছে।


## আরও দেখুন
* ভূমিকম্প বোমা
* থার্মোবারিক অস্ত্র
;নির্দিষ্ট বড় বোমা
* বিএলইউ-৮২ ডেইজি কাটার বোমা
* সব বোমার জনক 
* জিবিইউ-৪৩/বি সকল বোমার জননী, আরেকটি খুব বড় মার্কিন বোমা
* গ্র্যান্ড স্ল্যাম (বোমা)
* টি-১২ ক্লাউডমেকার
* টলবয় (বোমা)
* এফএবি-৯০০০

## তথ্যসূত্র

## বহিঃ সংযোগ

* Massive Ordnance Penetrator Fact Sheet —dtra.mil
* First Massive Ordnance Penetrator Explosive Test Successful—dtra.mil
* Boeing-Developed Massive Ordnance Penetrator Successfully Completes Static Lethality Test—Boeing
* 'Bunker busters' may grow to 30,000 pounds—CNN
* Massive bomb to MOP up deeply buried targets—Jane's Defence Weekly
* A different kind of smart: weapons becoming autonomous and precise—Jane's
* Massive Ordnance Penetrator (MOP)—GlobalSecurity.org
* MOPping Up: The USA's 30,000 Pound Bomb
* Kennedy-Feinstein Amendment to the Defense Authorization Bill on the Robust Nuclear Earth Penetrator (RNEP)
* Rare image of a B-2 stealth bomber and its Massive Ordnance Penetrator bunker buster bomb
* 

বিষয়শ্রেণী:Anti-fortification weapons
বিষয়শ্রেণী:Guided bombs of the United States
বিষয়শ্রেণী:Boeing
বিষয়শ্রেণী:Military equipment introduced in the 2010s